# Orosz Júlia

(Bp., 1908. márc. 3.– ): énekesnő (szoprán). Tanulmányait a Zak-n végezte. Nagy sikerű koncerteket adott hazai városokban és Franciaország-szerte. 1929-ben debütált az Operaházban Blondeként (Mozart: Szöktetés a szerájból). 1929–30-ban az Operaház ösztöndíjasa, 1930–1969 között magánénekesnője. Európa számos jelentős operaházában vendégszerepelt. Négy évtizedes pályafutása alatt közel nyolcvan szerepet énekelt. Szinte mindenfajta szerepkörben otthonos volt, a legsokoldalúbb operaénekesnők egyike, aki lírai és drámai szerepekben egyaránt kimagasló alakítást nyújtott. Kitűnően ismerte Mozart világát és Puccini stílusát, elsősorban ezekben az operákban jeleskedett. Kossuth-díjas (1956), érdemes (1953) és kiváló művész (1959). F.Sz. Blonde (Mozart: Szöktetés a szerájból); Desdemona (Verdi: Otello); Elza (Wagner: Lohangrin); Margit (Gounod: Faust); Mimi (Puccini: Bohémélet); Pillangókisasszony (Puccini); Tosca (Puccini); Zerlina (Mozart: Don Giovanni); Nedda (Leoncavallo: Bajazzók); Ford Annuska (Verdi: Falstaff); Liu (Puccini: Turandot); Adél (ifj. J. Strauss: A denevér).

OROSZ JÚLIA