# Bródy Pál

(Ungvár, 1898. dec. 13.–Bp., 1978. máj. 23.): színházigazgató, rendező, dramaturg. A bp.-i bölcsészettudományi kar elvégzése után, 1922-ben a Vígszínház dramaturgja, 1923–1926 között főrend.-je volt. 1929-től a Belvárosi, 1932-től 1939-ig a Magyar, 1937–1939 között az Andrássy Színházban mint dramaturg, főrend. és társig. működött. 1939–1942 között a háttérből még irányította volt színházát. 1942-ben visszavonult. Bólyai Pál néven a Nyugatban és más folyóiratokban esszéi, kritikái, cikkei jelentek meg. F.R. Csehov: Cseresznyéskert; Goldoni: A fogadósné; Móricz Zs.: A vadkan; Géraldy: Ezüstlakodalom; Shaw: Brassbound kapitány megtérése; Lengyel M.–Karinthy F.: Földnélküly János; Szép E.: Aranyóra.