# Szirmay Márta

(Kaposvár, 1939. okt. 9.– ): énekesnő (alt). 1963-ban szerződött az Operaházba, ahol Szokolay Sándor Vérnászának Anya szerepében debütált 1964-ben. Hamarosan a színház vezető énekesnőinek egyike lett. Legnagyobb sikerei közé tartozott Rossini Hamupipőke c. operájának 1965-ös premierje, amelyben mint címszereplő kiválóan kamatoztatta kivételes szépségű alt hangját. Sokoldalú, temperamentumos énekesnő, akinek színészi játéka főként a drámai hősnők alakításában érvényesült, de karakterszerepeket is sikeresen formált meg. Állandó szereplője volt az oratórium- és dalesteknek. Pályája kezdetén szívesen – és egészen kiválóan – énekelt jazzt. Európa számos nagyvárosában szerepelt. Jazzénekesként számos fesztiválon vett részt. Művészi munkájáért Liszt Ferenc-díjjal tüntették ki. 1978 óta külföldön él. F.Sz. Carmen (Bizet); Arnalta (Monteverdi: Poppea megkoronázása); Orfeusz (Gluck: Orfeusz és Euridiké); Azucena (Verdi: A trubadúr); Ulrica (Verdi: Az álarcosbál).