# Szenkár Jenő

(Bp., 1891. ápr. 9.–Düsseldorf, 1977. márc. 25.): karmester, zeneszerző. A Zak-n Koessler János és Herzfeld Viktor növendéke volt. 1911–12-ben az Operaház korrepetitoraként, majd kisebb színházaknál dolgozott. 1920–23-ban a frankfurti Operaház tagja volt. 1923–1924 között a berlini Volksoper, majd a kölni Opera vezető karmestere lett. 1926. nov. 27-én Bartók Béla Csodálatos mandarin c. pantomimjét, 1931. szept. 26-án Kodály Zoltán Háry János c. művét mutatta be első alkalommal a német közönségnek. 1933-ban elhagyta Németországot, 1934–39-ben a moszkvai Filharmonikus Zenekarnál, 1939–1949 között Rio de Janeiróban tevékenykedett. 1950–52-ben Mannheimban és Kölnben vezényelt, 1952-től a düsseldorfi Opera főzeneig.-ja. Nagy szerepe volt több kortárs mű bemutatásában (Prokofjev, Egon Wellesz, Honegger). Zenekari műveket, kisebb kamaraműveket, zongoraműveket és dalokat komponált.