# Kecskés András, M.

(Miskolc, 1955. jún. 7.– ): pantomimművész, koreográfus. Regős Pál és Köllő Miklós tanítványa, aki 1977-ben a Ki mit tud? vetélkedőn tűnt fel. 1978–1983 között a Corpus együttes vezetője, amelynek tagjai – Nagy József, Goda Gábor, Rókás László – az inspiráló kísérleti munka hatására később önállósultak, s az új mozgás-, ill. táncszínházi irányzat jeles képviselői lettek. 1984 óta elsősorban szólista előadóként szerepel itthon és külföldön egyaránt. A klasszikus pantomimból kiindulva a táncosság, a puritán játékstílus és a lírai hangvétel irányában keresi a műfaj újabb lehetőségeit. 1987-től a Miskolci, majd a Szegedi Nemzeti Színház kor.-rendezője. F.K. A négy évszak (1986); A tékozló fiú és a hét főbűn (1988); A csodálatos mandarin (1989). – Ir. Várszegi T.: 2’M.K.A.-sal (Szellemkép, 1991).