# Kubay Pál; Csabay, Chiabay

(?, 1804–Debrecen, 1865. febr. 27.): színész, színigazgató. 1825-ben lett színész. 1828–29-ben Kolozsvárott, 1829–1833 között Kassán játszott, innen függetlenedett színig.-ként. 1847-ben másodügyelői ajánlatot kapott a Nemzeti Színháztól, de nem fogadta el. A szabadságharcban honvédkapitány volt. Ezután ismét ig., és legnagyobb sikereit Miskolcon, Debrecenben és környékén aratta. Színészként kevésbé jelentős, idősebb karaktereket és ravasz, komikus figurákat alakított. F.Sz. Bivalyfi (Kotzebue: Pajzán ifjú); Beckó (Kisfaludy K.: Stibor vajda); Kardos (Fáy A.: Régi pénzek); Sírásó (Raupach: Molnár és gyermeke); Kuvik (Vörösmarty M.: Vérnász).