# Haselbeck Olga

(Bp., 1884. febr. 19.–Bp., 1961. okt. 16.): énekesnő (drámai szoprán). A budai és a bp.-i Zak növendéke volt, majd Milánóban tanult. Később Bayreuthban Siegfried Wagner irányításával sajátította el a Wagner-tetralógia (Ring) Brünnhilde szerepét. 1908–09-ben az Operaház ösztöndíjasa, 1909–1932 között magánénekese, 1948-tól örökös tagja volt. A kékszakállú herceg vára (Bartók Béla) ősbemutatóján, 1918-ban Judit, a Parsifal (Wagner) bp.-i bemutatóján Kundry szerepét énekelte. Elsősorban Wagner-szerepekben aratott sikereket, berlini fellépései – 1923-tól – emlékezetesek. Huszonöt éves pályafutása alatt Európa számos operaházában szerepelt. 1932-ben visszavonult a színpadtól. F.Sz. Amneris (Verdi: Aida); Brünnhilde (Wagner: A walkür, Siegfried, Istenek alkonya); Ortrud (Wagner: Lohengrin); Kundry (Wagner: Parsifal); Judit (Bartók B.: A kékszakállú herceg vára); Leonora (Beethoven: Fidelio).

HASELBECK OLGA – Brünnhilde (Wagner Ring)