# Szlávik István

(Bp., 1951. jan. 6.– ): díszlettervező. Tanulmányait a leningrádi Színházművészeti Főiskola díszlet-, jelmeztervező szakán folytatta, ahol 1976-ban diplomázott. 1977–1979 között a kecskeméti Katona József Színháznál, 1979–1981 között a szolnoki Szigligeti Színháznál dolgozott, majd 1981-től két évadon át Miskolcon tervezett, miközben a József Attila Színházhoz is szerződés kötötte. Ez utóbbinál volt tag 1983-tól kezdődően a kilencvenes évek első feléig. Tervezőművészetére a nagy kifejezőerejű makettek (háromdimenziós előtervek) készítése, konstruktív térépítkezés, a fényeffektusok gondos megtervezése, stílusbiztonság jellemző. Hazai és külföldi kiállításokon szerepelt. Jászai Mari-díjas (1990). F.T. Sh.: Pericles; Brecht: A szecsuáni jólélek; Sh.: Lear király, III. Richárd; Csehov: Három nővér; Moldova Gy.: Malom a pokolban; Beaumarchais: A bűnös anya; Nagy A.: Anna Karenina pályaudvar.