# Színművészeti és Filmművészeti Kamara

az 1938: XV. tc. alapján kezdte meg a szervezést Wlassics Gyula br., miniszteri biztos. Az aug. 28-án kelt 1938/6090 sz. M. E. rendelet értelmében zsidó származású művész nem lehetett a kamara teljes jogú tagja. Az 1938. dec. 22-én tartott első képviseleti közgyűlésen elnökké Kiss Ferencet, főtitkárrá Cselle Lajost választották. 1944. ápr.-ban az addig különböző jogcímeken kivételezettek tagságát is megszüntették. A nem kamarai tagokat a színházak nem szerződtethették. A kamara az 1939–40-es évadtól kialakította a vidéki színészet új rendszerét, amelyben „cseretársulatok” váltották egymást meghatározott városok körében („stagione rendszer”). Nyolc elsőrendű és nyolc másodrendű társ.-ot engedélyeztek. Hivatalos lapja a Magyar színészet volt. A kamara 1945 elején szűnt meg.