# Hajmássy Miklós színházai

H. M. 1945. febr.-ban került ki Németországba, mint a létesítendő Tábori Színház ig.-ja. A front közeledése miatt csak rögtönzött társ.-ot tudott létrehozni, amellyel Bécs, Passau katonakórházaiban lépett fel, majd később amerikai engedéllyel társ.-a egy évig tánc-, ének- és artistaszámokkal szórakoztatta az amerikai katonaságot. 1947-ben egyik alapítója volt a müncheni m. Kamara Színháznak, de 1948-ban Dél-Amerikába távozott, ahol egyik alapító tagja volt a Buenos Aires-i Magyar Színjátszó Társaságnak. 1953-ban Brazíliába költözött. São Paulóban 1954-ben létrehozta a Magyar Játékszínt. Egy év alatt 6 bemutatót tartottak. A társ. 1956. okt. 23-án szűnt meg. Hajmási 1959-ben visszatért Buenos Airesbe, ahol újra megalapította – főleg műkedvelőkből – a Magyar Színjátszó Társaságot, amely folyamatosan 1973-ig működött. Ez volt legeredményesebb ig.-i, rend.-i vállalkozása. Összesen hetven előadást tartottak, amelyből ötvenkettő bem. volt. Vendégként Muráti Lili is fellépett. 1959. júl. 4-én tartották első előadásukat Pouget: Boldog órák c. darabját adták elő, ezt követte Bónyi Adorján: Édes ellensége (szept. 12.), majd Maugham: Kenyérkereső c. darabja (nov. 7.), majd 1960-tól gyakran játszottak Vaszary János-drámákat (Fekete napok, Ketten egyedül, Asszony a motoron, Három szerelem stb.), Bókay János műveit (Szakíts helyettem, Feleség, Csalj meg stb.), de műsoraikon előfordult Vaszary Gábor, Zilahy Lajos, Csathó Kálmán, Kodolányi János, Góth Sándor, és néhány kevésbé ismert m. szerző (Tóth Miklós, Halász Imre stb.). A külföldi szerzők közül többek között Shaw (Pygmalion), Hauptmann (Naplemente előtt), Wilde (Bunbury) darabjait adták elő. A színház évente bérleteket bocsátott ki, az ig.-t munkájában egy színpártoló bizottság segítette. Az első években a Casal de Cataluna színháztermében játszottak, majd átalakították az Olivosi Magyar Kultúregyesület előadótermét, és ott játszottak tovább. Tagok voltak: dr. Bakos Károlyné, Foyta Edit, Bessenyey Bakos Katalin, Író Mária, Demeter Kató, Balogh Kovács Antal, Pintér Endre.