# Horváth József

(Zsédény, 1924. febr. 11.– ): színész. A SzAk-n 1955-ben szerzett diplomát. Pályafutását a Nemzeti Színházban kezdte, ahonnan 1982-ben szerződött a Katona József Színházhoz, amelynek azóta is tagja. Karakterszínész, eleinte különösen parasztfigurák alakításával tűnt ki, később biztos stílusérzékkel, szelíd humorral formálta meg a gyerekes ártatlanságú, nyájas kedélyű kisember sorsát. Számos m. filmben szerepelt. Kossuth-díjas (1992), Jászai Mari-díjas (1961, 1975), érdemes (1979) és kiváló művész (1984). F.Sz. Tiborc (Katona J.: Bánk bán); Csörgheő Csuli (Móricz Zs.: Úri muri); Oszip, Bobcsinszkij (Gogol: A revizor); Aslaksen (Ibsen: A nép ellensége); Kosztiljov (Gorkij: Éjjeli menedékhely); Orlovszkij (Csehov: A manó); Csebutikin (Csehov: Három nővér); Díszletező (Spiró Gy.: Az imposztor).