# Benedek József

(Csömény, 1827. febr. 18.–Sárbogárd, 1892. febr. 24.): színész, rendező. 1844-ben Déryné pártfogásával Feleky Miklósnál Désen kezdte pályáját. A szabadságharc alatt honvéd főhadnagy volt. 1850–1862 között Latabár Endre társ.-aiban játszott. 1863–1880 között a Nemzeti Színház tagja volt. Beválasztották a drámabíráló bizottságba: később a Radnótfáy-alapítvány elnöki tisztét látta el. Közben, 1878-ban Kolozsvárott művezetői feladatot is vállalt. 1881–1883 között Miklósy Gyulánál lépett fel. 1883-ban megvált a pályától és az Országos Színészegylet pénztárosa lett. Felesége, Csercser Natália, két fia, Lajos és Gyula szintén a színészi pályát választotta. Számos darabot fordított, s néhányat írt. F.Sz. Harpagon (Molière: A fösvény); II. Rákóczi Ferenc (Szigligeti E.). F.M. Dárius kincse; A szegedi kupec; A szegedi boszorkányok.

M.A. 1844: Feleky Miklós; 1848: Csabay Imre, Kilényi Dávid; 1850–54: Latabár Endre; 1855: Kolozsvár; 1857: Latabár Endre; 1858–59: Szabó József; 1860: Budai Népszínház; 1860–62: Latabár Endre; 1862: Reszler István; Kocsisovszky Jusztin; 1863–80: Nemzeti Színház; 1878: Kolozsvár; 1881: Bogyó Alajos; 1882: Miklósy György, Krecsányi Ignác; 1884: Miklósy György, Tóth Béla; 1885: Irsai Zsigmond.