# Vidám Színház

(1942–44): 1942. márc. 12-én Bp.-en, a Nagymező u. 11. sz. alatt nyitotta meg kapuját Sárossy Szüle Mihály kizárólag mulattatni kívánó kis színháza, a Vidám Színház. Programján főleg hazai szerzők művei szerepeltek, így a Nemes rózsa, melyet Aszlányi Károly ötletéből Mártonffy Emil, a színház műv.-i ig.-ja és főrend.-je írt és rendezett, Vadady Albert és dr. Fehér István zenés mesejátéka, az Aranytulipán, Bihari Nándor népi zenés vígjátéka, a Varjúfészek, vagy a Sárossy Szüle Mihály magyarította Patyolatkisasszony. Legnagyobb sikere az 1943. szept. 16-án bemutatott Ballépés jobbra, J. Létraz, Pünkösti Andor és Hegedűs Tamás zenés vj.-a, amely több mint 275 előadást ért meg. A Vidám Színház 1944. dec. 23-án játszott utoljára. Szüle Mihály darabja, a Rómeó és Piroska volt műsoron. Az író-rend.-ig. olyan művészeket nyert meg vállalkozása számára, mint Kiss Manyi, Somogyi Nusi, Kertész Dezső, ifj. Latabár Árpád, Hollós Melitta, Dajka Margit, Kovács Károly, Petrovich Szvetiszláv, Fejes Teri, Feleki Sári, Dajbukát Ilona, Sennyei Vera, Mádi Szabó Gábor és Rácz Vali.