# Gaál Franciska, Silberspitz

(Bp., 1904. febr. 1.–New York, 1973. jan. 2.): színésznő. A SzAk-ra, majd az Országos Színészegyesület színiiskolájába járt. 1920-ban az Eskü téri, 1921-ben a Belvárosi, 1922-ben a Magyar Színházhoz szerződött. 1923-tól 1934-ig a Vígszínházban játszott. 1925–26-ban a Renaissance, 1926-ban, 1930–31-ben a Belvárosi, 1926-ban, 1928-ban, 1931-ben, 1933-ban a Magyar, 1928-ban a Fővárosi Operett, 1929-ben az Andrássy úti és a Király Színházban, 1932-ben a Budai Színkörben is fellépett. Az 1930-as években Bécsben, Berlinben, 1937–1940 között Hollywoodban filmezett. A háború alatt Mo.-on élt. 1946-ban a Vígszínházban még fellépett, majd az USA-ba költözött. Egy ideig Erwin Piscator New York-i színiiskolájában tanított, filmekben játszott. Bája, könnyed humora, temperamentuma ideális naivává tette. Egy időben minden „fruska” szerepre őt igyekeztek megnyerni a rend.-k. Molnár Ferenc az ő számára írta Az ibolya c. egyfelvonásos főszerepét. F.Sz. Sobri Ilona (Molnár F.: Az ibolya); Rösler Ofélia (Herczeg F.: Sirokkó); Piri (Lengyel M.: Antónia); Marika (Zágon I.); Colette (Veber–Gorsse: Csitri); Elise Benedotti (Duer–Miller–Milton: Darázsfészek); Mari (Mikszáth K.–Harsányi Zs.: A Noszty fiú esete Tóth Marival); Szalánczy Gabriella (Lengyel M.: Postáskisasszony); Eliza (Shaw: Pygmalion).