# Béldi Izor; Goldstein József, dr.

(Pest, 1867. ápr. 23.–Bp., 1926. nov. 11.): ügyvéd, író, újságíró, zenekritikus, zeneszerző, operettszöveg-író. Ügyvédi családból származott, s 1891-ben ő is irodát nyitott Bp.-en, mellette foglalkozott hírlapírással. Cikkei, tárcái, regényfordításai a Pesti Naplóban, a Pesti Hírlapban, a Képes Családi Lapokban, a Fővárosi Lapokban és az Ország-Világban jelentek meg. Könyvei: Intimitások (1922); Indiszkréciók (1923); Intermezzók közéleti és színpadi szereplők életéből (1924). Írt regényt: Elemér gróf (1886); A gyanús király c. Librettói: Katalin (zene: Fejér J. 1901); Külteleki hercegnő (zene: Fejér J. 1905); Gyerünk csak! (zene: Zerkovitz B.–Barna I. 1913); Az aranyeső (zene: Zerkovitz B. 1913); Katonadolog (zene: Zerkovitz B. 1913); A vörös ördögök (zene: Gyári I. 1914). Drámái: Bonaparte (1903); Ur (1918). Fordításai: Sylvane és Artus: A végrehajtó (1898); Varney: A tűzoltó (1899); Feydeau: Osztrigás Mici (1899); Ziehrer: Három kívánság (1902). Álnevei: Orior; (-ldi).