# montreali magyar nyelvű színjátszás

Kanada e nagy városában többszöri kísérlet ellenére sem sikerült a torontóihoz hasonló, állandó m. színjátszást létrehozni. 1956 előtt Szeleczky Zita, Jávor Pál és mások alkalmi vendégszereplései jelentettek eseményt. 1956 után több kísérlet történt m. színház létrehozására. 1957 őszén a Montreali Magyar Színház „Budapest, te csodás!” c. tartotta első előadását. Itt lépett fel Faragó Panni és Kovách Aladár. 1958 őszétől Both Vince volt az ig., első bemutató a Mágnás Miska volt, amelyben Pongrácz Imre, Pálfalvy Éva, Bánkuthy Magda, vendégként Naszódy Sándor és Szondy Biri lépett fel. A színház anyagi helyzete bizonytalan volt, ezért 1959. jan.-ban a színészek színházi munkaközösséget alakítottak. Új nevük Déryné Színház lett, ig. Búza Imre (A Pécsi Nemzeti Színház volt tagja) és Rendes Károly (a József Attila Színház volt tagja) alkotta. További tevékenységük ismeretlen. 1965-ben Montrealban bemutatták Detre Kati főszereplésével Móricz Zsigmond: Légy jó mindhalálig c. darabját, amivel több helyen is vendégszerepeltek. Montrealban azonban a mai napig is csak alkalmi fellépések jelentik a m. színjátszást.