# Latabár Árpád, id.

(Miskolc, 1878. szept. 19.–Bp., 1951. aug. 22.): színész. Már gyermekkorában fellépett Feld Zsigmond gyermekszínházában. Tanult a SzAk-n, 1896-ban Szolnokon kezdte pályáját. 1897-ben Aradon, 1898-tól 1908-ig Kövessy Albert, 1908–1910 között Krecsányi Ignác, 1910–11-ben Komjáthy Károly társ.-ában lépett fel. 1911-től 1932-ig, ill. 1933–34-ben a Király, 1939–40-ben a Royal Színház tagja volt. Fellépett 1915-ben a Télikertben, 1917-ben a Népoperában, 1918–19-ben, 1928-ban, 1930-ban a Budapesti, 1922-ben a Blaha Lujza, 1923-ban, 1925-ben, 1929-ben a Magyar, 1931–32-ben a Fővárosi Operett, 1931-ben, 1935–1938 között a Városi, 1933-ban a Kamara Színházban, 1934-ben a Royal Orfeumban, 1937-ben a Márkus Parkszínpadon, 1939–40-ben az Erzsébetvárosi, 1942-ben a Vidám Színházban is. 1942-től 1948-ig a Fővárosi Operettszínházban működött. 1945-ben az Új Színházban, 1946-ban a Béke Színházban is szerepelt. Buffóként a közönség kedvence volt. Joviális humorával, kedélyességével, kitűnő karikírozó képességével minden figuráját élettel töltötte meg. Számos filmszerepet kapott. F.Sz. Csörsz (Zeller: A madarász); Ferkó (Kálmán I.: A csárdáskirálynő); Populescu herceg (Kálmán I.: Marica grófnő); Dorner (Zerkovitz B.: A legkisebbik Horváth lány); Beppo (Erdélyi M.: Sárgarigófészek); Nagyherceg (Jacobi V.: Sybill). – Ir. Molnár Gál P.: A Latabárok (1982).