# Márkus József

(Nagyvárad, 1854–San Remo, 1911. márc. 24.): hírlapíró, színműíró. A bp.-i egyetemen jogi tanulmányokat folytatott, majd újságírónak szegődött. 1886-tól a Magyar Figaro, 1899-től haláláig a Szöveges és Képes Magyar Színpad szerk.-je, utóbbinak kiadója és tulajdonosa is volt. Neki sikerült először hosszú éveken át ráfizetés nélkül tájékoztatni a főváros közönségét a napi műsorról, rendszeresen közölve színes híreket, szereposztásokat, kritikákat is. Újságjának sikerét bizonyítja, hogy halála után még harminchárom évig maradt fenn, s csak 1944-ben szűnt meg. Első színpadi művét (Egy ballépés, 1883) még nem mutatták be. Állandó zsurnalisztikai tevékenysége mellett mint novellista tette nevét közismertté a századfordulón. F.M. Rika (1895, zene: Szabados Béla); A kuktakisasszony (1897, zene: Szabados Béla, ezt a művét a bécsi Theater an der Wienben is bemutatták); Betyárvilág (1899, zene: Fejér Jenő); Liliputi hercegnő (1899, zene: Hegyi Béla).