# Failoni, Sergio

(Verona, 1890. dec. 18.–Sopron, 1948. júl. 25.): karmester. Olasz származású. Szülővárosában csellózni tanult, majd 1908-tól a milánói konzervatórium növendéke lett zeneszerzés szakon. Tanulmányai befejeztével Arturo Toscanini asszisztense volt. 1921-ben debütált karmesterként Milánóban. 1928-ban került a bp.-i Operaházba, amelynek haláláig vezető karmestere maradt. A II. világháború után nemzetközi karrierje is fölívelt. 1946–47-ben a Chicago Civic Opera karmestere volt, 1946-ban, a háború után a veronai Aréna opera-előadásainak sorozatát ő nyitotta meg. A m. operaélet kiemelkedő egyénisége volt, aki Verdi, Wagner, Puccini műveinek betanításával és vezénylésével énekesek és hangszeres zenészek egész sorának művészi fejlődéséhez járult hozzá. Érzékenységével és temperamentumával a Toscanini-típusú karmesterek ideálját közelítette meg. F.M. Hazugságok a művészetben (1943); Hangfogó nélkül (1945).