# Barkó György

(Pürkerec, 1931. júl. 18.– ): színész. A kolozsvári Magyar Művészeti Intézetben végzett 1954-ben, majd három és fél évtizeden át a kolozsvári Állami Magyar Színház művésze volt. 1989-ben áttelepült Mo.-ra, és a Pécsi Nemzeti Színházhoz szerződött. Szerepeinek skálája széles és műfajilag rendkívül változatos. Íve a drámai alkotások karakterszerepeitől a klasszikus vj.-i figurákon át, a zenés vj.-ok és a bohózatok jól ismert alakjainak egyéni ízű megformálásáig terjed. Alakításait erős érzelmi-indulati telítettség jellemzi. Groteszk humora kitűnően érvényesül a modern drámák előadásában. F.Sz. Duzzog (Vörösmarty M.: Csongor és Tünde); Frici (Szigeti J.–Móricz Zs.: A vén bakancsos és fia, a huszár); Vajnonen (Visnyevszkij: Optimista tragédia); Bakk Lukács (Tamási Á.: Énekes madár); Eugéniusz (Mrożek: Tangó); Spirache (Musatescu: Titanic keringő); Bunsa Koreckij (Bulgakov: Iván, a rettentő); Fügedes (Sütő A.: Vidám sirató egy bolyongó porszemért).