# Sebestyén Mihály; Miksa

(Bp., 1893. márc. 2.–Bp., 1977. nov. 2.): színész, színházigazgató. 1915-ben elvégezte a SzAk-t és Miskolcra szerződött. 1916-tól 1918-ig Temesvárott, a következő évadban Marosvásárhelyt játszott, ő lett az állandó jellegű színház első műv. vez.-je. 1919-től 1922-ig a Magyar Színház tagja volt. 1926-tól átvette a Miskolci Nemzeti Színház vezetését, amelyet 1939-ig irányított. Ekkor a zsidótörvények következtében lemondott. Feleségével együtt a pesti gettóban töltötte az ostrom időszakát. Később színházi könyvtára kölcsönzéséből, eladásából élt. 1951-től 1963-ig a SzAk-n színházi adminisztrációt tanított. A két világháború közti időszak kiemelkedő jelentőségű és színvonalú ig.-ja volt. Eleinte inkább a Vígszínház és a Magyar Színház műsorát vette át, később a Nemzeti Színház újdonságaihoz fordult. 1937-ben klasszikus ciklust szervezett, amelynek keretében Kosztolányi Dezső Édes Anna, a Jedermann, Pirandello IV. Henrikje került színre (utóbbi a pesti bemutató előtt). Együttese rendszeresen vendégszerepelt a vasgyári munkásotthonban is. Jeles művészeket – Beregi Oszkár, a Góth házaspár – hívott vendégnek. Az ő társ.-ából indult el a siker útján Mezey Mária, Neményi Lili és Bilicsi Tivadar.