# Pukánszkyné Kádár Jolán

(Temesvár, 1892. okt. 21.–Bp., 1989. aug. 11.): színháztörténész. 1914-ben m.–német–francia szakon szerzett diplomát a bp.-i egyetemen. 1915–1920 között középiskolai tanár, 1920-tól 1938-ig az Országos Széchényi Könyvtár, 1938-tól 1943-ig az Országos Levéltár levéltárosa, majd főlevéltárosa azzal a feladattal, hogy rendezze a Nemzeti Színház levéltári anyagát. 1948–1951 között magántanár a debreceni egyetemen. 1953-ban az irodalomtudományok kandidátusa lett, 1983-ban doktora. Könyvei: A budai és a pesti német színészet története 1812-ig (1914); A pesti és a budai német színészet története 1812-től 1847-ig (1923); A magyar népszínmű bécsi gyökerei (1930); Geschichte des deutschen Theaters in Ungarn (München, 1933); A Nemzeti Színház százéves története I–II. (1938–1940); Német és osztrák bábjáték (1955); A drámaíró Csokonai (1956); A színfalak között (1967, Hegedűs Gézával és Staud Gézával); A Budai Népszínház története (1979); Iratok a Nemzeti Színház történetéhez (1988).