# Bogáthy Mihály

(Orosháza, 1926. aug. 28.– ): színész. A Vígszínháznál kezdte pályáját 1945-ben. 1946–47-ben a Medgyaszay Színház tagja volt mint színész és segédrend. 1947–1950 között az Optimista Kabaréban játszott, ezt követően a Déryné Színház tagja volt. 1956-ban nyugatra távozott, New Yorkban telepedett le. Egyaránt játszott drámát és operettet, volt bonviván és jellemszínész. 1958-tól a New York-i Petőfi Színpad tagja volt, majd különböző amerikai m. társ.-okban játszott. Fontosabb szerepei: Danilo (Lehár F.: A víg özvegy); Bertalan (Molnár F.: Doktor úr); Bagó (Kacsoh P.: János vitéz); Edvin (Kálmán I.: A csárdáskirálynő); Gábor (Bókay J.: Négy asszonyt szeretek); Mario (Niccodemi: Hajnalban, délben, este); Török Béla tiszttartó (Kálmán I.: Marica grófnő).