# Szacsvay László

(Bp., 1947. okt. 27.– ): színész. A SzAk-n 1971-ben szerzett oklevelet, és a Nemzeti Színházhoz szerződött. 1983 óta a Katona József Színház tagja. Gyakran vendégszerepel nyári játékokon és a Játékszínben. Több tv-játékban is játszott. Évekre szóló sikert aratott a Budapest Orfeum c. zenés összeállításban előadott kupléival és sanzonjaival, melynek zenei anyaga hanglemezen is megjelent. Kiváló karakterszínész. Jászai Mari-díjas (1977). F.Sz. Samu (Csokonai V. M.: Özvegy Karnyóné); Próbakő (Sh.: Ahogy tetszik); Florisel (Sh.: Téli rege); Ferenc József (Illyés Gy.: A különc); Kurrah (Vörösmarty M.: Csongor és Tünde); V. László (Vörösmarty M.: Czillei és a Hunyadiak); Toto úr (Pirandello: Az ember, az állat és az erény); Vadius tudós (Molière: A tudós nők); Hlesztakov (Gogol: A revizor); Schneider Mátyás (Zágon I.–Nóti K.–Eisemann M.: Hyppolit, a lakáj); Bugrislav királyfi (Jarry: Übü király); Ged Murray (Griffiths: Komédiások); Marko (Csehov: Platonov); Dandin György (Molière).