# Ráday Gedeon gr., ifj.

(?, 1745. máj. 30.–Pest, 1801. júl. 10.): koronaőr, műfordító. A hazai felvilágosodási mozgalmak keretében 1784-ben megalapította a Magyar Játszók Társaságát; Batsányi Jánost is a résztvevők között találjuk. 1785 folyamán három előadást tartottak, köztük Voltaire Mahometjét, ill. Simai Kristóf Mesterséges ravaszság c. vígjátékát vitték színre. Ráday Gedeon magyarra fordította Fenouillot Gályarab és Tobias Gebler Klementina, avagy a testamentum c. darabját. – Ir. M. Császár E.: A Rádayak és hazai színjátszásunk. (A Ráday Gyűjtemény Évkönyve, 1955.)