# New York-i Népszínház

(1922–1928): Papp István igazgató, rendező irányításával alakult meg a színház azzal a céllal, hogy utazó társ.-ként bejárják „Magyar Amerikát”. Egy-egy turnéra sokszor alkalmanként verbuválódott az egy. olyan személyekkel, mint Mártonfalvy György karmester, Fellegi Teri, Montagh Ilona, Lévay Margit, Pádly Margit, Endrey Jenő, Lugosi Béla. Bemutatkozó előadásukat Philadelphiában tartották 1922. okt. 9-én Garvay Andor Benn az erdőben c. színművével. Repertoárjukat főleg szórakoztató színművekből és operettekből állították össze: Huszka Jenő: Lili bárónő; Huszka Jenő: Gül Baba; Rudnyánszky Sándor: Csókeső; Farkas Imre: Királyné rózsája; Lehár Ferenc: Drótostót; de Papp István rendezésében bemutatták Madách Imre: Az ember tragédiája c. drámáját is 1924. febr.-ban Chicagóban, majd márc.-ban Clevelandben.