# Gergely Géza

(Marosvásárhely, 1929. júl. 26.– ): rendező. A kolozsvári Magyar Művészeti Intézetben végzett 1952-ben, majd tanársegéd lett. 1954–1969 között a marosvásárhelyi Székely Színház, ill. a későbbi Állami Magyar Színház rend.-je lett. Előadótanárként visszatért a Szentgyörgyi István Színművészeti Intézetbe. Több évtizedes színészpedagógiai munkássága, a Stúdiószínpad létrejöttében játszott szerepe jelentős. Bevezetővel és rend.-i utasításokkal látta el Szigligeti Ede Három színmű és Henrik Ibsen Nóra c. kötetét. Szerkesztette a Marosvásárhelyen megjelent Klasszikus vígjátékok; Köpenyes, kardos komédiák; Játék és valóság c. köteteket. Több száz színházi vonatkozású cikket, tanulmányt írt és rádióbeszélgetést folytatott. F.R. Vörösmarty M.: Csongor és Tünde; Ionesco: A kopasz énekesnő; Ibsen: Kísértetek; Dürrenmatt: A nagy Romulus; Kocsonya Mihály házassága és Egynapi királyság (Rusticus imperans); Williams: Üvegfigurák.