# Kovács Kató

(Kolozsvár, 1905. júl. 31.–?): színésznő. 8 évig a nagyváradi zárda növendéke volt, majd Stefanidesz Károly kolozsvári színházi karmesternél éneket tanult. Janovics Jenő szerződtette 1921–23-ban Kolozsvárra. Kezdetben táncos szubrett volt, majd áttért a primadonna szerepkörre. Szerepelt 1923–25-ben Nagyváradon, 1924–26-ban Szegeden, Kassán, Pozsonyban és Miskolcon. 1927–1929 között a Városi Színház tagja, 1928-ban a Budai Színkör vendége volt. 1934-ben ismét a Városi, 1936-ban a Kamara Színház szerződtette, de fellépett a Royal Revüszínházban is. Bájos, de nem átütő tehetségű primadonna volt. F.Sz. Jolán (Zsigmondy P.: Úrilány szobát keres); Cirkuszhercegnő, Marica grófnő, Bajadér (Kálmán I.).