# Komlós János

(Bp., 1922. febr. 9.–Bp., 1980. júl. 18.): író, konferanszié, dramaturg, színházigazgató. Az Eötvös Loránd Tudományegyetem Bölcsészettudományi Karán szerzett diplomát. 1957-től a Magyar Nemzet, 1962-től a Népszabadság kulturális rovatát vezette. 1967-ben megnyílt a főváros legkisebb színháza, a Mikroszkóp Színpad, amelyet ő vezetett, igazgatott, s amelynek műsorait az első években javarészt ő írta és konferálta is. 1965–1981 között több kötetben jelentek meg szatírái, humoreszkjei, jelenetei. Hosszú éveken keresztül meghatározó alakja volt a Rádiókabarénak. Az érem harmadik oldala, ill. Az én csatornám c. televíziós műsorai nagyon népszerűek voltak. Könyvei: Elárult ország (színmű, 1960), Alekszej Tolsztoj (1960); Többet ésszel, mint anélkül (1962); Az Édent bezárták (színmű, 1967); Nyitott szemmel (tanulmányok, kritikák; Szeged, 1969); Fő a fejünk (1970); Hányszor mondjam? (1974).