# Lehoczky Éva

(Debrecen, 1925. márc. 7.– ): énekesnő (koloratúrszoprán). Tanulmányait 1949-től 1956-ig Kapitánffyné Katona Magdolna tanítványaként végezte a Zak-n. Pályafutását a Fővárosi Operettszínházban kezdte. 1962–65-ben az egri Gárdonyi Géza Színház, 1965–1968 között a Karl Marx Stadt-i Operaház, 1968-tól 1970-ig a Szegedi Nemzeti Színház magánénekese. 1970-ben szerződött az Operaházhoz, amelynek 1984-ig volt tagja. Kiváló technikájának, sokoldalúságának köszönhetően egyaránt kiemelkedően tolmácsolta a legnehezebb lírai és drámai koloratúrszólamokat. Repertoárjához tartoznak a jelentősebb operettek primadonnaszerepei is. Hangverseny-énekesnőként is sikereket ért el. Vendégszerepelt szinte valamennyi európai országban és az amerikai kontinensen. Érdemes művész (1980). F.Sz. Az Éj királynője (Mozart: A varázsfuvola); Konstanza (Mozart: Szöktetés a szerájból); Fiordiligi (Mozart: Così fan tutte); Adina (Donizetti: Szerelmi bájital); Gilda (Verdi: Rigoletto); Tanítónő (Britten: Albert Herring).

LEHOCZKY ÉVA – Lucia (Donizetti: Lammermoori Lucia)