# Tompa Sándor

(Kézdivásárhely, 1903. dec. 22.–Bp., 1969. dec. 19.): színész. A kolozsvári egyetem orvosi karán kezdte el tanulmányait, közben Izsó Miklós színiiskolájában is tanult. Pályafutása 1923-ban indult a kolozsvári Magyar Színházban, ahová Janovics Jenő hívta. 1944-ig volt a színház tagja. 1945-től 1969-ig, haláláig a budapesti Nemzeti Színház művésze volt. Elsősorban karakterszerepeket játszott, de repertoárján szerepeltek klasszikus és modern darabok főszerepei is. Alakításait egyszerre jellemezte a drámaiság és a humor. Ezt az összetettséget a figurák aprólékos kidolgozásával érte el, amit megfigyelő, kísérletező, saját tapasztalataira építő alkata is elősegített. Legfontosabb, korszakos alakítása Móricz Zsigmond Úri murijának Csörgheő Csulija volt. 1938-tól filmezett, és a Magyar Rádióban is rendszeresen szerepelt. 1956-ban Kossuth-díjat, 1953-ban érdemes művész kitüntetést kapott. F.Sz. Böffen Tóbiás (Sh.: Vízkereszt); Tóth Mihály (Mikszáth K.–Benedek A.: A Noszty fiú esete Tóth Marival); Sírásó (Sh.: Hamlet); Bobcsinszkij (Gogol: A revizor); Szimeonov-Piscsik (Csehov: Cseresznyéskert); Volpone (Jonson); Samu bácsi (Tamási Á.: Csalóka szivárvány); Bakócz Tamás (Illyés Gy.: Dózsa).

TOMPA SÁNDOR – Csörgheö Csuli (Móricz Zs.: Úri muri)