# Deák Sándor

(Brassó, 1909. dec. 5.– ): színész. Az Országos Színészegyesület színiiskolájában tanult 1931-ig. 1932-től a miskolci, a pécsi, a nyíregyházi színházakban játszott. Az 1944–45-ös évadban Debrecenbe szerződött. 1946-tól 1948-ig a Szegedi Nemzeti Színház tagja volt. 1948–51-ben a Bányász Színházban lépett fel. 1951-től 1988-ig, nyugdíjazásáig A Magyar Néphadsereg Színházának, ill. a Vígszínháznak volt a művésze. 1975–1980 között a Színházi Dolgozók Szakszervezetének elnöke. Főszerepek mellett epizódszerepeket is alakított. 1949-től rendszeresen filmezett. 1957-ben Jászai Mari-díjat, 1964-ben érdemes, 1969-ben kiváló művész kitüntetést kapott. F.Sz. II. Endre (Katona J.: Bánk bán); dr. Gibbs (Wilder: A mi kis városunk); Gül Baba (Huszka J.); Tartuffe (Molière); Castel Jaloux (Rostand: Cyrano de Bergerac); Tell Vilmos (Schiller); Mamders (Ibsen: Kísértetek); Gál (Molnár F.: Játék a kastélyban); Herdal (Ibsen: Solness építőmester); Winemiller (Williams: Nyár és füst).