# Feleky Károly

(Békéscsaba, 1868. jan. 10.–New York, 1930. okt. 4.): karmester, színigazgató, hungarikagyűjtő bibliográfus. Zenei tanulmányait Bp.-en, Lipcsében és Bécsben végezte, ahol zeneoktatásból élt. 1887-ben vándorolt ki az USA-ba. New Yorkban a Casino Theatre karmestere lett, majd 10 évig az Erlanger-féle operett társ.-tal járta Amerika vidéki városait. 1905-től karmester és Serly Lajossal együtt zenei vezető volt Rédey István társ.-ában, az első félhivatásos New York-i Magyar Színtársulatban. Ő volt az első János vitéz-előadás karmestere a Palm Gardenben. 1907-ben megnyitotta a Plymouth Theatre-t, miközben továbbra is a m. operett előadások karmestere volt. Amerikai tartózkodásának 40 éve alatt gyűjtötte az angol nyelven megjelent hungarikákat, amelyek később részben a Library of Congress, részben a New Brunswick-i Rutgers State University anyagába kerültek.