# Rozsnyay Kálmán; Hoschke

(Arad, 1872. jún. 22.–Nógrádverőce, 1948. nov. 14.): író, műfordító. A Mintarajziskolában kezdte tanulmányait, de otthagyta az iskolát, s aradi barátja, Csiky Gergely segítségével a SzAk-ra iratkozott be. Rövid idő után 1891-ben Láng Ödönhöz szerződött. Élete során, miközben itthon és külföldön írással, könyvillusztrálással, fordítással, lapszerkesztéssel foglalkozott, több sikertelen kísérletet tett, hogy színészi tanulmányait befejezze. Ő vetette fel először egy színészmúzeum létesítésének szükségességét. Mindig híres emberek – Ady Endre, Juhász Gyula – társaságát kereste. 1905-ben feleségül vette az idős Prielle Kornéliát, aki néhány hónap múlva meghalt. Rozsnyay Kálmán ezután ismét hosszabb ideig külföldön tartózkodott. F.M. Emlékek, I–II (Sidney Carton álnéven, 1904, 1909); Emlékkönyv 1890–1920 (kézirat az MTA könyvtárában): – Ir. Konrádyné Gálos M.: R. K. – a színjátszás peremén. (Színháztud. Szemle, 24. sz., 1987).