# Beregi Oszkár

(Bp., 1876. jan. 24.–Hollywood, 1965. okt. 18.): színész, rendező. A SzAk-t 1895-ben végezte el, s Kolozsvárra szerződött, majd a Vígszínház első társ.-ának lett a tagja. 1897–98-ban katonáskodott. 1899-től a Nemzeti Színházban játszott. 1900-ban Pozsonyban és Szegeden volt egyéves gyakorlaton. 1907-ben Max Reinhardt Berlinbe szerződtette. 1910. máj.-tól ismét a Nemzeti Színházban szerepelt. A proletárdiktatúra után az Ébredő Magyarok Egyesülete lehetetlenné tette nemzeti színházi szereplését, és emigrálni kényszerült. Többször fellépett az utódállamok városaiban: Kassán, Losoncon, Aradon, Pozsonyban, Munkácson és Bécsben. 1925–26-ban amerikai körutat tett. Ezt ismét bécsi, erdélyi, felvidéki szereplések követték. 1930-ban visszatért Bp.-re. 1930-ban és 1933–34-ben a Magyar, 1930-ban, 1935–1938 között a Víg, 1930-ban az Új, 1931-ben és 1932–1935 között, majd 1938-ban a Belvárosi, 1932-ben a Művész, 1933-ban és 1935-ben a Bethlen téri, 1933–34-ben a Király, 1933-ban az Andrássy úti, 1934-ben a Városi Színházban, 1934-ben a Budai Színkörben, 1935-ben a Terézkörúti Színpadon lépett fel. 1940–1944 között az OMIKE Művészakció főrend.-je és színésze volt. 1945-ben szerződtette a Nemzeti Színház, de csak egyetlen szerepet játszott. 1945-ben ismét emigrált. Először Dél-Amerikában, 1955-ben az USA-ban telepedett le. Szinte élete végéig filmezett. Beregi a klasszikus stílus és a modern játékmodor ötvözetével, kitűnő beszédtechnikájával, nyugtalan, ideges lényével egyéni emberábrázolásra törekedett. Klasszikus alakja, megjelenése, gyönyörű orgánuma szerelmes és drámai hős szerepekben is érvényesült. Idősebb korában alkalmazkodott a társalgási darabok stílusához is, de 1945-ben a Nemzeti Színházban már nem találta helyét. F.Sz. Rómeó, Hamlet (Sh.); Árva László király (Herczeg F.); Ádám (Madách I.: Az ember tragédiája); Károly (Schiller: Haramiák); Ferdinand (Schiller: Ármány és szerelem); Faust (Goethe); Osvald (Ibsen: Kísértetek); Prinzivalle (Maeterlinck: Monna Vanna); Áron rabbi (Szomory D.: Péntek este); Maurice (Verneuil: Duó); Mózes (Madách I.), Juda (Bálint L.: Támár); Warwick gróf (Shaw: Szent Johanna). – Ir. Somorjai O.: B.O. (adattár, 1983).

BEREGI OSZKÁR – Hamlet (Sh.)