# Horváth Vince

(Rácalmás, 1837. aug. 4.–Újpest, 1912. aug. 9.): színész. 1857–58-ban a Nemzeti Színházban némaszereplőként kezdte a pályát, majd 1859-ben Veszprémben Csabay Pálnál lett színész. 1865-től 1872-ig Latabár Endre társ.-ban szerepelt. 1876–1907 között, több mint harminc esztendeig a Népszínház tagja volt. Köpcös termete már a korai időszakban öreg szerepekre utalta. Tipikus karakterszínész volt, egészséges, természetes humorral, bensőségesen alakította a népszínmű- és apafigurákat. Epizódszerepekben is ötletgazdag volt a játéka. F.Sz. De Silva (Gutzkow: Uriel Acosta); Gonosz Pista, Feledi Gáspár (Tóth E.: A falu rossza); Mravcsák (Tóth E.: Tolonc); Lábszíj (Nestroy: Lumpacius vagabundus); Maston (Csepreghy F.: Utazás a holdba); Bakaj András (Csepreghy F.: Sárga csikó); Felesége: Hoch Sarolta (Pest, 1841. okt. 20.–Bp., 1876. nov. 10.) Operett- és népszínmű-énekesnő. 1864-től férjével együtt szerepelt. F.Sz. Aurora (Lecocq: Giroflé–Girofla); Rózsi (Szigligeti E.: Csikós).

M.A. 1860–64: Pozsony, Szeged, Molnár György; 1864: Szilágyi Béla; 1865: Ressler István; 1872–75: Szabó József; 1875: Bogyó Alajos, Mándoky Béla.