# meiningenizmus

színházművészeti stílus, a II. György (1826–1914) meiningeni herceg és udvari színtársulata által megvalósított színpadművészeti (szcenikai) és játékstílusbeli reformok összefoglaló elnevezése. A meiningeni társ. műsorpolitikáját a klasszikusok, kizárólag remekművek bemutatása, szcenikai megoldásait a történeti hűségre való törekvés és a színpadkép egységességének kialakítása; rend.-i és színészi játékstílusát az egyéni virtuozitással szemben a részletes rendezőpéldány alapján folyó tervszerű és rendszeres próbaidőszakban kialakított egységes együttes-(ensemble) játék, valamint a pontosan, részletesen kidolgozott, egyénített statisztákra épülő, látványos és hatásos tömegjelenetek jellemzik. A meiningeni társ. Ludwig Chronegk (1837–1891) vezetésével 1874–1890 között európai és amerikai turnét tett, melynek során 1875–1888 között négy ízben Mo.-on is játszott. – Ir. Grube: Die Meininger (Berlin–Leipzig, 1904); Staud G.: Meininger in Ungarn – Wirkung, Nachwirkung. – Kleine Schriften der Gesellschaft für Theatergeschichte 26. (Berlin, 1973).