# gyermekszínház

1. rendszeresen gyermekközönség részére játszó hivatásos színház. Műsorára, a nézők életkori sajátosságait figyelembe véve, különböző színjátéktípusokat (mesejáték, zenés mesejáték, bábjáték stb.) vesz fel. A gyermekszínházak célja a szórakoztatás mellett a színházkultúra befogadására való felkészítés, nevelés is; fontosabb gyermekszínházak: Munkások Gyermekszínháza (1919); Belvárosi Színház Gyermekszínháza (1935 k.); Úttörő Színház; Bartók Gyermekszínpad; Budapesti Gyermekszínház; Arany János Színház; Nevesincs Színház; 2. A 17–18. sz.-i mutatványos gyermekszíntárs.-októl (melyekben felnőtt szerepekben is gyermekszereplők léptek színre) kezdve létező, gyermekszínészekből álló társ.-i forma, amely nemcsak kortársaiból álló közönségnek játszik. A gyermekszínházak legutóbbi virágkora a 20. sz. első felében volt, de ma is létező típus. – A gyerekeket foglalkoztató jelentősebb gyermekszínházak: 1870–? Kratochvill Ferenc társ.-a; a Feld család gyermekszínházai, 1880–1916? Fővárosi Gyermekszínház (Feld-féle gyermekszínház néven is); 1916–28? Modern Babaszínpad, Robicsek Zoltán ig.-ával, mely Eleven Babák Művésztársulata néven is játszott; 1926–1943 között Lakner bácsi Gyermekszínháza; 1931–32, Meseszínház Szili Kovács László ig.-ával; ?–1925 Vidám Gyermekszínpad Gál Herczeg Albert ig.-ával és Farkas Ferenc műv.-i vez.-ével; ?–1928 Belvárosi Gyermekszínpad Kincses László ig.-ával. Ma is működő együttesek: 1984– Napsugár Gyermekszínpad Kalmár Tibor vezetésével; Harlekin Színpad, Cilinder Színpad stb.