# Hegyesi Mari, K.

(Padova, 1861. dec. 28.–Bp., 1925. nov. 28.): színésznő. 1878-ban Békéscsabán Krecsányi Ignác társ.-ában lépett először színpadra, majd Pécsett szerepelt. 1879–1886 között Kassán, Debrecenben, Aradon újra Krecsányi Ignác volt az ig.-ja. 1886-ban szerződtette a Nemzeti Színház, 1918-ban örökös tag lett. Vidéken drámai és hősnő szerepkörben ért el sikereket s az ország első színháza is erre szerződtette, de igazi tehetségét működése későbbi korszakában anyaszerepekben bontakoztatta ki igazán. Céltudatos színésznő volt, akit sem a kritika, sem a közönség közönye nem tudott letéríteni kitűzött pályájáról. Szerepeit részletesen kidolgozta, egyszerű, bensőséges és természetes eszközökkel alakított. F.Sz. Rózsi (Szigligeti E.: Cigány); Olívia (Sh: Vízkereszt); Éva (Madách I.: Az ember tragédiája); Hermione (Sh.: Téli rege); Gina (Ibsen: A vadkacsa); Melinda (Katona J.: Bánk bán); Lady Windermere (Wilde: Lady Windermere legyezője); Bernd Róza (Hauptmann); Róza (Heijermans: Remény); Tanítóné (Zilahy L.: Süt a nap). Szerepelt A szökött katona (1914), és a Meseország (1922) c. korai m. filmekben.

HEGYESI MARI – Ophelia
(Sh.: Hamlet)