# Pósa Mihály

(?–?, 1852. ?): színész, igazgató. Az 1840-es évek elején tűnt fel, 1844 tavaszán Kilényi Dávid Marosvásárhelyi társ.-ában játszott. 1845-ben már rendezőként is alkalmazták. Miután bejárta Erdély városait, az 1850-es évek elején igazgatást vállalt. Molnár György szerint 1851-ben: „Pósa kitűnően szakértő fiatal színigazgató volt, és mint intrikus, már is művészi hírben állott” sőt: „Kolozsvár után a Pósa társulata emelkedik ki az erdélyi színtársulatok közt” – írta Világostól világosig (85, 88. p.) c. emlékiratában. Társulatában megfordult: Molnár György, Deési Zsigmond, Barna Bálint, Gyöngyösi Pál, sőt pénztárosként Kántorné. Jellemszerepekben is fellépett. Felesége: Pósáné Amália drámai szende, naiva volt. F.Sz.: Moor Károly (Schiller: Haramiák); Arthur (Czakó: Kalmár és tengerész); Gémesi (Szigligeti E.: Szökött katona); Kommodi Fülöp (Szerdahelyi: Marcsa, az ezred lánya); Frollo (Hugo–Birchpfeiffer: Notredame toronyőre).

M.A. 1844–45: Kilényi; 1845 tavasza: Kolozsvár; 1845–46: Mátéfy József–Végsey Sándor; 1846–47: Kőrösy Bertalan; 1848. dec.–1849. nov.: Kolozsvár. Igazgatóként: 1851–52: Marosvásárhely; 1852: Brassó, Dés.