# New York-i Operettszínház

(1930–1932): 1930. jún. 22-én alakította meg a színházat Sárossy Szüle Mihály, aki a társulat ig.-ja és rendezője lett. Király Ernő főrendező segített a színházszervezésben és a játékstílus kialakításában. A karmester és a zenei vezető Kurucz János volt. Társ.-át jobbára énekes-táncos szerepkörre alkalmas színészekből állította össze. Tagok Fellegi Teri (primadonna), Thury Ilona, Sándor Anna, Horváth Lajos, Vámos Vilmos, Jávor Antal voltak. New Yorkban többnyire a Cort Theatre, a Gallo Theatre vagy a Lenox Hall adott lehetőséget a fellépésekre. Vidéki turnékra negyvenszemélyes saját autóbusszal jártak. Műsorukon bevált, sikeres operettek, vígjátékok szerepeltek: Eisemann Mihály: Alvinci huszárok; Jacobi Viktor: Leányvásár; Ábrahám Pál: Asszonyháború; Borcsa Amerikában. A társ. anyagi problémáit növelte az olcsó mozi konkurenciája, ezért Sárossy feloszlatta színtárs.-át, és visszatért Mo.-ra.