# Katona József

(Kecskemét, 1791. nov. 11.–Kecskemét, 1830. ápr. 16.): színész, drámafordító és -író. 1808-ban diákként kapcsolatba került a pesti m. társ.-tal, 1812-ben Békesi néven szerződést írt alá. Az együtteshez Déryné iránti szerelme is kötötte. Három szerepéről tudunk: Urszkoff (Franul–Weissenthurn: Szmolenszk ostromlása), Ferrandino (Hensler), Szent István (Girżik–Katona J.: István, a magyarok első királya). 1811–1813 között a társ.-nak fordított. Dramatizált epikai műveket (A borzasztó torony, Monostori Veronka) és átdolgozást készített (István). F.M. Luca széke (1812), Aubigny Clementia, Ziska, a calice (1813), Jeruzsálem pusztulása, A rózsa (1814). A Bánk bán első változata (1815) az Erdélyi Muzeum pályázatára készült, de az nem tisztázható, hogy részt vett-e rajta. Díjat nem nyert, és nem is említették. 1819-ben készült el a végleges változat. Színpadi előadását a cenzúra nem engedélyezte, nyomtatásban történő megjelenését azonban nem tiltotta. Megjelent: Pest, 1820. A színpadi ősbemutató Kassán, 1833. febr. 15-én volt. Katona József 1826-ban végleg visszatért Kecskemétre, ahová sikertelenül tervezett színházat. Bírálatot írt még Kisfaludy Károly Ilkájáról, nyomtatásban azonban csak tanulmánya jelent meg: Mi az oka, hogy Magyarországban a játékszíni költőmesterség lábra nem tud kapni? (1821). – Ir. Waldapfel J.: K. J. (1942); Orosz L.: K. J. (1974); Németh A.: Bánk bán száz éve a színpadon (1935); Emlékszám (Színháztudományi Szemle, 1922); Kerényi F.: K. J. a magyar színpadok műsorán 1811–1837 (ITK, 1992).