# Komor Vilmos

(Bp., 1895. máj. 12.–Bp., 1971. szept. 28.): karmester. A Nemzeti Zenedében tanult, majd 1920-ban az Operaház zenekarának brácsása lett. Karmesterként 1926-ban mutatkozott be a bécsi Volksoperben (Wagner: Lohengrin). A húszas évek közepétől a rádió, 1928-tól a Városi Színház karmestere volt, majd 1939–1944 között az OMIKE Operaegyüttesének vezetője, 1945-től haláláig pedig az Operaház karmestere. Koncertszerű opera-előadásokat is dirigált, a II. világháború után rendszeresen vendégszerepelt külföldön is. A drezdai opera állandó vendége volt. Liszt-díjas (1952), Kossuth-díjas (1963), érdemes művész (1953). Nevéhez fűződik Bartók Béla Falun c. művének ősbemutatója.