# Radnóti Zsuzsa

(Bp., 1938. febr. 12.– ): dramaturg. Az Eötvös Loránd Tudományegyetem Bölcsészettudományi Karának magyar–német szakán végzett 1963-ban. Azóta a Vígszínház dramaturgja, ill. a dramaturgia vezetője. Férje, Örkény István halála óta az Örkény-életmű gondozója. A Radnóti Miklós Színház Nyílt Műhelyének és a zalaegerszegi Nyílt Fórumnak egyik alapítója és szervezője. A Magyar Színházművészeti Szövetség dramaturg tagozatának és dramaturg kamarájának elnöke. Munkássága középpontjában a mai m. drámairodalom áll. Jászai Mari-díjas (1980). Dramaturgként főbb munkái: Képzelt riport egy amerikai popfesztiválról (Déry T.–Pós S.–Presser G.–Adamis A.); Harmincéves vagyok (Bereményi G.–Kern A.–Marton L.–Presser G.–Adamis A.); Légköbméter (Bereményi G.); Házmestersirató (Csurka I.); Kőműves Kelemen (Sarkadi I.–Ivánka Cs.–Szörényi L.–Bródy J.); A kétfejű fenevad (Weöres S.); Találkozás (Nádas P.); Álomkommandó (Sütő A.); Padlás (Horváth P.–Presser G.–Sztevanovity D.); Ahogy tesszük (Spiró Gy.–Másik J.); Az út végén a folyó (Kárpáti P.). Könyvei: Cselekvés-nosztalgia (1985); Mellékszereplők kora (1991); A próféta színháza (Pécs, 1993).