# Somogyi Károly

(Pusztakovácsi, 1845. okt. 11.–Nagyvárad, 1908. márc. 6.): színész, rendező, igazgató. 1865. jan.-ban lépett színpadra Hetényi Józsefnél. Mindig nagyobb társ.-oknál volt szerződésben. Eleinte fiatal szerelmeseket játszott, aztán áttért a társalgási, hősi szerepkörre. Már 1872-ben sikeresen rendezett; 1881-től főrend.-i megbízást is kapott. 1886-tól vállalt igazgatást. 1892-ig a sopron-győri kerület ig.-ja volt, 1892 és 1895 között pedig a Szegedi Színházat vezette. Sikerei nyomán rábízták 1895 telén az új Pécsi Színházat, amelyet 1899. ápr. 16-ig igazgatott. 1900 telétől 1907-ben bekövetkezett nyugdíjazásáig a nagyvárad-gyulai színikerületet irányította. Műsora rendkívül változatos volt. Eleinte a Népszínház, majd a Magyar, ill. a Vígszínház műsorán lévő műveket mutatta be, de játszott magyar klasszikusokat is. Legnagyobb művészi sikere Az ember tragédiájának előadása volt. Aktív szerepet vállalt az Országos Színészegyesület vezetésében is. Felesége Nagy Júlia (1850–1919. máj. 10.) drámai színésznő volt.

M.A. 1869: Székesfehérvár; 1870–73: Komárom, Győr; 1874: Pozsony, Arad, Sopron; 1875: Miskolc; 1876: Arad, Szeged; 1877: Kassa; 1878: Eperjes, Szeged; 1879: Szeged; 1880: Kecskemét; 1881–82: Arad, Nagyvárad; 1884: Pécs; 1885: Debrecen.