# Cseresnyés Gyula

(Alsófalva, 1931. okt. 24.– ): színész, rendező. 1953-ban végzett a marosvásárhelyi Szentgyörgyi István Színművészeti Intézetben a nagybányai színházalapító évfolyam tagjaként. Velük maradt a Szatmárnémetibe történt átköltözés (1956) után is 1969-ig. Közben egyre sűrűbben vállalt rendezői feladatokat is 1969-ben már rendezőként szerződött át Temesvárra. Színészként színesen kelt életre elmélkedő, fontolgató figurákat (Narrátor Tolsztoj: Háború és békéjének Piscator-féle színpadi változatában, Balga a Csongor és Tündében), rendezőként egyszerre figyel az irodalmi értékekre és a megkapó képi megfogalmazásra, a színpadi látványra. Nyitott a kísérletezés iránt, de nem megy el szélsőséges avantgárd megoldásokig. F.R. Sarkadi I.: Elveszett paradicsom; Machiavelli: Mandragora; Hasek–Burian: Svejk, a derék katona; Sh.: III. Richárd; Csehov: Ványa bácsi; Kányádi S.: Kétszemélyes tragédia.