# Havi Lajos

(Arad, 1854–Szászrégen, 1917. ápr. 7.): színész, színházigazgató. 1875-ben Sztupa Andor társ.-ánál Aradon kezdte működését. Legnagyobb színészi sikereit Debrecenben aratta a szerelmes ifjú szerepkörében. 1884–86 között szerződés nélkül volt, majd a pesti Operában szertárosi feladatot vállalt. 1889-től ismét Debrecenben lépett fel. 1893–97-ig az Országos Színészegyesület alkalmazottja volt. 1897-től négy évig mint ig. járta be Észak- és Nyugat-Magyarországot. Később rövid ideig színészi feladatokat látott el, majd 1903 máj.-ától dec. végéig igazgatta az Óbudai Kisfaludy Színházat. 1904-től tíz éven át – nyugalomba vonulásáig – a Magyar, majd a Király Színház ügyelője volt. F.Sz. Orrondi (Sh.: Szentivánéji álom); Rochov (Millöcker: Koldusdiák); Czifra Jancsi (Szigeti J.: Viola). Első felesége Olajos Róza, aki 1875-ben lépett színpadra; 1881-től második felesége Szatmári Róza (Debrecen, 1860–Bp., 1910. okt. 1.), aki 1875-től 1909-ig volt szerződésben. Lányai: Havi Rózsa (Debrecen, 1884. júl. 6.–?) és Havi Etel (Debrecen, 1890–?) szintén színésznők voltak.

M.A. 1876–77: Sztupa Andor; 1878–79: Váradyné; 1879–81: Debrecen; 1881–82: Bényei István; 1882–84: Debrecen; 1888–89: Halmay Imre; 1889–91: Debrecen; 1892–93: Miskolczy Henrik; 1900–01: Szendrey. Igazgatóként: 1897: Vác, Ipolyság, Léva, Aranyosmarót, Kiscell, Kőszeg, Körmend; 1897–98: Vác; 1898: Privigy, Érsekújvár, Nagytapolcsány, Ipolyság, Tata, Rákosszentmihály, Szentendre, Vác, Esztergom; 1898–99: Kőszeg; 1899: Sümeg, Keszthely, Zalaegerszeg, Körmend, Kapuvár, Somorja, Dunaszerdahely, Galánta, Szentendre, Vác, Privigy; 1899–1900: Nagytapolcsány; 1900: Galgóc, Szenic.