# Amerikai Magyar Színész Unió

(1922– ): az Amerikai Magyar Színészek és Artisták Egyesülete 1922. jún. 10-én alakult meg New Yorkban. Szervezője és elnöke Zsadányi Aladár, alelnök Darvas Károly, titkár Lukács Jenő, pénztárnok Hegedűs Lajos, választmányi tagok Palásthy Sándor és R. Tóth József voltak. Tagjainak száma az induláskor meghaladta az ötvenet, egyesítette a hivatásos amerikai m. színészeket. Az alapszabályokat és programtervezetet Zsadányi Aladár dolgozta ki. Eszerint az egyesület célja a hivatásos színészek érdekvédelme a színházi vállalkozók ügyeskedései ellen, amennyiben a szerződések csak az egyesület ellenőrzése és jóváhagyása mellett voltak megköthetők. Az előadások színvonalának emelése érdekében a színházi vállalkozók csak hivatásos színészeket alkalmazhattak. Kötelező bérminimumot állapítottak meg. Az egyesület beteg tagjait betegsegélyben részesítették. A szerződés nélküli színészeknek ún. Benefit-estélyeket rendeztek. A színházi vállalkozók gazdasági érdekeit sértő uniót gyakran érték támadások, amelyeket ismétlődő átszervezésekkel próbáltak kivédeni (1929-, 1942-, 1951-ben.) Az 1951-es elnökválasztó közgyűlés új nevet adott az Uniónak: Új Független Magyar Színész és Artista Egyesület, a cél továbbra is jótékonysági estek rendezésével segíteni a beteg és öreg szerződés nélküli egyesületi tagokat.