# Eősze László

(Bp., 1923. nov. 17.– ): zenetörténész. 1945-ben szerzett bölcsészdoktori diplomát a bp.-i tudományegyetemen, majd a Zak zongoratanszakát is elvégezte Horusitzky Zoltán növendékeként. Később Düsseldorfban és Saarbrückenben folytatta zongoratanulmányait. 1955-től a Zeneműkiadó lektora, 1957-től főszerk.-je, 1961-től zenei-irodalmi vezetője volt. 1975-től a Nemzetközi Kodály Társaság ügyvezető titkára. Kutatási területe: Kodály Zoltán és Liszt Ferenc életműve, valamint operatörténet. F.M. Kodály Zoltán élete és munkássága (1956); Kodály Zoltán élete képekben és dokumentumokban (1957); Az opera útja (1960, 1972); Giuseppe Verdi (1961); Giuseppe Verdi életének krónikája (1966); Richard Wagner életének krónikája (1970).