# Szigethy Irén

(Ókér, 1886. aug. 1.–Bp., 1942. márc. 18.): színésznő. Az Országos Színészegyesület színiiskoláját 1904-ben végezte el. 1904–05-ben Berki Ferenc, 1910–11-ben Miklósy Gábor társ.-ában, 1911–12-ben Marosvásárhelyen, 1912–13-ban Ungvárott, 1914–15-ben Zomborban, 1915–1917 között Győrött, 1917–18-ban Kispesten játszott. 1928-tól 1935-ig Kassán, 1935–36-ban a Király Színházban, 1936–39 között Szegeden, 1939–40-ben Beleznai Unger István társ.-ában lépett színpadra. Kezdetben primadonnaszerepeket kapott, majd drámai hősnőket, végül jellemfigurákat formált meg. F.Sz. Kukorica Jancsi (Kacsoh P.: János vitéz); Gertrudis (Katona J.: Bánk bán); Tulogdhy Kálmánné (Hunyady S.: Bors István).